1. ปัจจัยความเสี่ยง

ปัจจัยความเสี่ยงที่อาจมีผลกระทบต่อการดำเนินธุรกิจของบริษัทแบ่งออกได้เป็น 2 กลุ่มใหญ่ดังนี้

1. ความเสี่ยงในการประกอบธุรกิจ (Business Risk)

  1.1. ความเสี่ยงจากภาวะตลาดเริ่มอิ่มตัวและการแข่งขันสูง

  การแข่งขันในธุรกิจโทรศัพท์เคลื่อนที่ในระยะ 2-3 ปีที่ผ่านมา
  มีอัตราการเติบโตทางธุรกิจค่อนข้างสูง โดยมีจำนวนการเพิ่มขึ้นของผู้ประกอบการขนาดเล็ก
  หรือร้านค้ารายย่อยเป็นจำนวนมาก และมีการขยายตัวของตลาดของผู้ประกอบการรายใหญ่
  ไม่ว่าจะเป็นทางด้านช่องทางการจัดจำหน่าย หรือด้านการผลิตโทรศัพท์เคลื่อนที่รุ่นใหม่
  หรือตราสินค้าใหม่ๆเพิ่มมากขึ้น ในขณะเดียวกันเมื่อพิจารณาด้านผู้บริโภค
  พบว่ามีอัตราการเติบโตสูงเช่นกัน ส่วนใหญ่เป็นการบริโภคเพื่อทดแทนเครื่องเดิมที่มีอยู่
  เหล่านี้สะท้อนให้เห็นถึงภาวะตลาดที่ใกล้อิ่มตัว
  ดังนั้นการแข่งขันทางด้านราคาและความคุ้มค่าของประโยชน์ใช้สอยที่ผู้บริโภคได้รับ
  จึงเป็นปัจจัยหลักที่สำคัญในการเลือกซื้อโทรศัพท์เคลื่อนที่ ในปี 2548
  บริษัทได้ตระหนักถึงปัจจัยความเสี่ยงดังกล่าว
  ได้มีการออกแบบและพัฒนาผลิตภัณฑ์โทรศัพท์เคลื่อนที่ภายใต้เครื่องหมายการค้าของบริษัท
  เพื่อเพิ่มสัดส่วนการจัดจำหน่ายให้มากขึ้น นอกเหนือจากตราสินค้าที่ได้รับความนิยมทั่วไป
  โดยคำนึงถึงความต้องการของผู้บริโภคเป็นหลัก
  มีผลให้สามารถแข่งขันได้และมีส่วนแบ่งตลาดและกำไรเพิ่มขึ้น
  นอกจากนี้บริษัทยังเน้นการใช้กลยุทธ์ทางการตลาด เพื่อการแข่งขันทางด้านคุณภาพ
  ความหลากหลายของการให้บริการ บริการเสริมในรูปแบบต่างๆ ที่ทันสมัย เช่น
  การให้บริการเสริมด้านข้อมูล ข่าวสาร และสาระบันเทิง ทั้งในรูปแบบข้อมูลภาพ
  เสียงและข้อความ รวมถึง Application ที่ทันสมัยต่างๆ
  ซึ่งเป็นธุรกิจหลักอีกประเภทหนึ่งของบริษัทและบริษัทในเครือ
  โดยทำการเสริมเข้าไปในโทรศัพท์เคลื่อนที่ทุกรุ่นแตกต่างไปตามคุณสมบัติของเครื่อง
  ตลอดจนการเพิ่มประสิทธิภาพการบริการหลังการขายรวมทั้งการรับประกันคุณภาพของสินค้า
  ซึ่งเป็นการสร้างความพึงพอใจแก่ลูกค้าและทำให้ลูกค้ามั่นใจในคุณภาพสินค้าของบริษัท
  และเพื่อกระจายความเสี่ยงจากภาวะตลาดที่ใกล้อิ่มตัว บริษัทได้ขยายธุรกิจไปยังต่างประเทศ
  เช่น มาเลเซีย กัมพูชา และ บังคลาเทศ

  1.2. ความเสี่ยงทางด้านสินค้าคงคลัง

  จากการที่บริษัทมีธุรกิจหลักคือ การจำหน่ายโทรศัพท์เคลื่อนที่
  ประกอบกับโทรศัพท์เคลื่อนที่เป็นสินค้าที่มีความเปลี่ยนแปลงทางเทคโนโลยีที่รวดเร็วตลอดเวลา
  จึงทำให้บริษัทอาจประสบปัญหาในเรื่องความเสี่ยงของสินค้าคงคลังได้ เช่น
  ภาวะสินค้าเสื่อมความนิยม และไม่สามารถจำหน่ายได้
  หรือภาวะสินค้าล่าช้าไม่เพียงพอต่อความต้องการของตลาด ดังนั้นเพื่อแก้ไขปัญหาดังกล่าว
  บริษัทได้มีมาตรการรองรับดังนี้

  1. ติดตามการเปลี่ยนแปลงทางด้านของความต้องการ รสนิยม
  และเทคโนโลยีของสินค้าอย่างใกล้ชิด

  2. การลดจำนวนสินค้าคงคลัง
  โดยเพิ่มช่องทางการจัดจำหน่ายให้ครอบคลุมทั่วประเทศและจัดให้มีระบบแฟรนไชส์
  นอกจากนี้ในปีที่ผ่านมาบริษัทยังได้เพิ่มช่องทางการจำหน่ายในต่างประเทศ
  โดยผ่านบริษัทย่อยอีกด้วย

  3. ระบบ Online Inventory
  ซึ่งทำให้บริษัทสามารถรับรู้ถึงปริมาณสินค้าคงคลังที่แท้จริงได้ตลอดเวลา
  และช่วยในการบริหารงานสินค้าคงคลัง
  เพื่อลดปัญหาสินค้าไม่พอกับความต้องการของตลาดหรือได้รับสินค้าไม่ทันกำหนด
  ตลอดจนสามารถบริหารช่องทางการจัดจำหน่ายได้อย่างมีประสิทธิภาพ

4. กำหนดเป้าหมายการบริหารสินค้าคงคลังสำหรับสินค้าใหม่ให้มีระยะเวลาขายสินค้าเฉลี่ยไม่เกิน
45 วัน

  บริษัทเชื่อว่าจากมาตรการดังกล่าวจะทำให้การบริหารจัดการเกี่ยวกับสินค้าคงคลังดำเนินไปอย่างมีประสิทธิภาพ
  นอกจากนี้บริษัทมีนโยบายการตั้งค่าเผื่อสินค้าล้าสมัย เพื่อสะท้อนมูลค่าที่แท้จริงของสินค้าคงคลัง

  1.3. ความเสี่ยงจากการเปลี่ยนแปลงด้านเทคโนโลยี

  โทรศัพท์เคลื่อนที่เป็นสินค้าที่มีความเปลี่ยนแปลงทางเทคโนโลยีที่รวดเร็วตลอดเวลา
  โดยมีการพัฒนาไปสู่การสื่อสารรูปแบบมัลติมีเดียใหม่ๆ
  และมีการเพิ่มอุปกรณ์อำนวยความสะดวกต่างๆ เช่น กล่องถ่ายรูป เครื่องเล่น MP3
  อุปกรณ์การรับส่งข้อมูล หน่วยความจำภายนอก เป็นต้น
  ซึ่งการเปลี่ยนแปลงดังกล่าวทำให้ตลาดจำหน่ายโทรศัพท์เคลื่อนที่จำเป็นต้องมีการพัฒนารูปแบบและคุณสมบัติของโทรศัพท์เคลื่อนที่อยู่ตลอดเวลา
  ดังนั้นผู้ประกอบการอาจประสบปัญหาความเสี่ยงในเรื่องของสินค้าล้าสมัยและการปรับตัวให้ทันกับเทคโนโลยีที่เปลี่ยนแปลง
  เพื่อแก้ปัญหาดังกล่าวในอนาคต
  บริษัทได้มีการวางแผนงานและกำหนดนโยบายในการควบคุมปริมาณสินค้าอย่างต่อเนื่องเพื่อลดความเสี่ยง
  โดยทำการสำรวจและพิจารณาคุณลักษณะ ราคา รูปแบบผลิตภัณฑ์
  และกลุ่มเป้าหมายรวมถึงความต้องการของผู้บริโภค ก่อนตัดสินใจสั่งผลิตและจัดซื้อ
  ตลอดจนทำการกำหนดและปรับปรุง Product Roadmap
  เพื่อรองรับกับการเปลี่ยนแปลงของเทคโนโลยีในอนาคตอยู่เสมอ

  1.4. ความเสี่ยงจากการจัดทำระบบจัดเก็บเงินโทรศัพท์เคลื่อนที่ระบบ 1900 MHz
  กับกิจการร่วมค้าไทย-โมบาย

  ตามที่ กิจการร่วมค้า ไทย-โมบาย
  ได้แจ้งให้บริษัทชะลอการขยายขีดความสามารถของระบบจัดเก็บเงินของโทรศัพท์เคลื่อนที่ระบบ
  1900 MHz ตั้งแต่วันที่ 30 กันยายน 2546 จนกว่าจะมีการแจ้งเปลี่ยนแปลง
  การชะลอการขยายขีดความสามารถดังกล่าวอาจส่งผลกระทบต่อกระแสเงินสดของบริษัทและการชำระคืนเงินกู้กับเจ้าหนี้สถาบันการเงิน
  อย่างไรก็ตามแม้จะมีการชะลอการขยายขีดความสามารถของระบบจัดเก็บเงินดังกล่าว
  บริษัทยังมีรายได้ขั้นต่ำรายเดือนตามสัญญา ซึ่งเพียงพอที่จะชำระคืนเงินกู้แก่เจ้าหนี้สถาบันการเงิน
  และมิได้กระทบต่อค่าตอบแทนรวมที่บริษัทมีสิทธิได้รับตามสัญญา ทั้งนี้ เมื่อครบกำหนดตามสัญญาจ้าง
  หรือระยะเวลาที่จะขยายออกไป และบริษัทไม่ปฏิบัติผิดสัญญา กิจการร่วมค้า ไทย-โมบาย
  ต้องชำระค่าตอบแทนรวมทั้งหมดตามสัญญา
  และบริษัทต้องส่งมอบระบบจัดเก็บเงินที่สามารถรองรับลูกค้าได้เท่ากับ 2 ล้านราย
  แก่กิจการร่วมค้า ไทย-โมบาย

  1.5. ความเสี่ยงจากการประกอบธุรกิจในต่างประเทศ

  ในปี 2548
  บริษัทสามารถสร้างรายได้จากการขยายธุรกิจจัดจำหน่ายโทรศัพท์เคลื่อนที่ไปยังต่างประเทศเพิ่มมากขึ้น
  โดยเฉพาะในประเทศมาเลเซีย กัมพูชา ลาว และบังคลาเทศ
  อย่างไรก็ตามการประกอบธุรกิจในต่างประเทศอาจประสบกับปัญหาที่จะส่งผลกระทบต่อการดำเนินธุรกิจได้
  เช่น ความไม่มั่นคงทางเศรษฐกิจและการเมือง นโยบายกีดกันทางการค้า เป็นต้น
  ดังนั้นบริษัทจึงมีนโยบายที่จะประเมินความเสี่ยงในการประกอบธุรกิจอย่างต่อเนื่อง
  เน้นการลงทุนในรูปแบบการร่วมทุนหรือร่วมมือกับผู้ประกอบการด้านธุรกิจโทรคมนาคมรายใหญ่ในประเทศ
  เพื่อเป็นการลดความเสี่ยงทางธุรกิจและสามารถใช้สิทธิประโยชน์ทางการค้าได้
  ตลอดจนมีนโยบายที่จะชะลอการลงทุนในประเทศที่มีปัจจัยความเสี่ยงสูง

2. ความเสี่ยงทางการเงิน (Financial Risk)

  2.1. ความเสี่ยงจากอัตราแลกเปลี่ยน

  บริษัทและบริษัทย่อยมีหนี้สินที่เป็นเงินตราต่างประเทศอันเกิดจากการสั่งซื้อสินค้าจากต่างประเทศ
  เฉลี่ยคิดเป็นร้อยละ 76 ของปริมาณการสั่งซื้อทั้งหมด
  ซึ่งอาจทำให้บริษัทมีความเสี่ยงอันเกิดจากความผันผวนของอัตราแลกเปลี่ยนในการสั่งซื้อสินค้า
  ทั้งนี้บริษัทได้มีการติดตามดูแลความเคลื่อนไหวของอัตราแลกเปลี่ยนอย่างใกล้ชิด
  มีการใช้เครื่องมือป้องกันความเสี่ยงทางการเงิน (Hedging Instruments)
  เพื่อลดความเสี่ยงจากการผันผวนของอัตราแลกเปลี่ยนเงินตราต่างประเทศ
  โดยทำสัญญาซื้อขายเงินตราต่างประเทศล่วงหน้าเพื่อปิดความเสี่ยงดังกล่าว
  และเพื่อให้การบริหารเงินมีความเหมาะสมกับสภาวการณ์ในขณะนั้น
  บริษัทได้ยึดแนวทางการบริหารการเงินแบบรัดกุมและเข้มงวด (Conservative Financial
  Policy) มาอย่างต่อเนื่อง โดยกำหนดนโยบายในการป้องกันความเสี่ยง
  ซึ่งจะพิจารณาจากฐานะสุทธิของรายการที่เป็นเงินตราต่างประเทศ โครงสร้างรายได้
  รวมทั้งกระแสเงินสดของแต่ละบริษัท โดยบริษัทได้ใช้เครื่องมือทางการเงินต่างๆ ที่เหมาะสม
  เพื่อลดความเสี่ยงจากการผันผวนของอัตราแลกเปลี่ยนเงินตราต่างประเทศ
  นอกจากนี้บริษัทยังได้จัดตั้งบริษัทย่อยเพื่อเป็นผู้จัดจำหน่ายผลิตภัณฑ์ไปยังต่างประเทศ
  ทำให้มีรายได้เป็นเงินตราต่างประเทศ และสามารถลดความเสี่ยงอีกทางหนึ่ง

  2.2. ความเสี่ยงจากลูกหนี้การค้า

  บริษัทมีความเสี่ยงจากความสามารถในการชำระหนี้จากลูกหนี้การค้าประเภทต่างๆ ณ วันที่ 31
  ธันวาคม 2548 บริษัทมีลูกหนี้การค้าสุทธิทั้งสิ้น 1,324 ล้านบาท และมีลูกหนี้ที่ค้างชำระนานกว่า
  1 ปีจำนวน 68 ล้านบาท โดยบริษัทได้ตั้งค่าเผื่อหนี้สงสัยจะสูญจำนวน 44 ล้านบาท
  บริษัทมีการควบคุมความเสี่ยงดังกล่าวโดยการจัดระบบการให้สินเชื่อของลูกหนี้ประเภทต่างๆ
  ตามชั้นความเสี่ยงและมีการติดตามอย่างใกล้ชิด
  ซึ่งเชื่อมั่นได้ว่าความเสี่ยงดังกล่าวจะได้รับการบริหารจัดการเป็นอย่างดี